༄༅། །རྩོད་པ་ཟློག་པའི་ཚིག་ལེའུར་བྱས་པ་ཞེས་བྱ་བའི་མཆན་འགྲེལ་བཞུགས་སོ། །
༄༅། །རྒྱ་གར་སྐད་དུ། བི་གྲ་ཧ་བྱ་བརྟ་ནི་ཀཱ་རི་ཀཱ་ནཱ་མ། བོད་སྐད་དུ། རྩོད་པ་ཟློག་པའི་ཚིག་ལེའུར་བྱས་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། ༈ ། འདིར་སྨྲས་པ། གལ་ཏེ་དངོས་པོ་ཐམས་ཅད་ཀྱི། །རང་བཞིན་ནི་རྒྱུ་དང་རྐྱེན་དང་རྒྱུ་རྐྱེན་ཚོགས་པ་དང་ཐ་དད་པ་ཀུན་ལ་ཡོད་པ་མིན་ན། ། དངོས་པོ་ཐམས་ཅད་སྟོང་པ་ཡིན་ནོ་ཞེས་བརྗོད་པའི་ཁྱོད་ཀྱི་ཚིག་ཀྱང་རང་བཞིན་མེད་པས། ། དངོས་པོ་ཐམས་ཅད་ཀྱི་རང་བཞིན་བཟློག་པར་མི་ནུས་སོ། ༈ །འོན་ཏེ་ སྐྱོན་དེ་འབྱུང་དུ་དོགས་ནས་ཚིག་དེ་རང་བཞིན་དང་བཅས་པར་སྨྲ་ན། ། ཁྱོད་ཀྱི་ཆོས་ཐམས་ཅད་རང་བཞིན་གྱིས་སྟོང་པའོ་ཞེས་པའི་དམ་བཅའ་སྔ་མ་དེ་ཉམས་པ་ཡིན་ནོ། །གལ་ཏེ་དངོས་པོ་ཐམས་ཅད་ནི་སྟོང་པ་ཡིན་ལ་གང་གིས་འགོག་པར་བྱེད་པ་ཁྱོད་ཀྱི་ཚིག་ནི་སྟོང་པ་མ་ཡིན་ནོ་ཞེ་ན། །མི་འདྲ་ཉིད་དེ་ཁྱོད་ཀྱི་འདོད་པ་དེ་ཡིན་ན། ། ཁ་ཅིག་ནི་སྟོང་ཁ་ཅིག་ནི་མི་སྟོང་པའི་ཁྱད་པར་གྱི་གཏན་ཚིགས་དེ་ནི་བརྗོད་པར་གྱིས། ༈ ། གཞན་ཡང་དེ་ནི་ སྒྲ་མ་འབྱིན་ཅིག་ཅེས་བདག་ཉིད་སྒྲ་འབྱིན་ཏེ་སྒྲ་དེས་སྒྲ་ཟློག་པར་བྱེད་པ་ལྟ་བུའོ་ཞེས། །ཁྱོད་ཀྱི་བློ་ལ་སེམས་ན་དེ་མི་འཐད་དེ། །འདི་ལ་སྒྲ་ནི་ཡོད་པ་ཡིས། ། སྒྲ་འབྱུང་བར་འགྱུར་བའི་དངོས་པོ་ཡོད་པ་དེ་བཟློག་པ་ཡིན་གྱི་ཁྱོད་ཀྱི་ནི་ཚིག་དང་དངོས་པོ་རྣམས་ཀྱི་རང་བཞིན་གཉི་ག་ཡོད་པ་མ་ཡིན་པས་མི་མཚུངས་སོ། ༈ །ཁྱོད་ཀྱི་བློ་ལ་རྣམ་པ་འདི་འདྲས་དངོས་པོ་རྣམས་ཀྱི་རང་བཞིན་འགོག་པའི་ཚིག་འགོག་པར་བྱེད་པའི་ཚིག་དེའང་དེ་ལྟ་ བུ་ཡིན་ནོ་ཞེས། །འདོད་ན་དེ་ཡང་བཟང་པོ་མིན་ཏེ། །ཁྱོད་ཀྱི་ཆོས་ཐམས་ཅད་སྟོང་པར་འདོད་པའི་དམ་བཅའི་མཚན་ཉིད་ལས། །དེ་ལྟར་སྐྱོན་ཡོད་ཀྱི་ངེད་ལ་ནི་མེད་དོ། ༈ གཞན་ཡང་རེ་ཞིག་གལ་ཏེ་ཁྱོད་ཀྱིས་མངོན་སུམ་གྱིས། །དངོས་པོ་རྣམས་དམིགས་ནས་དེའི་རང་བཞིན་ཟློག་པར་བྱེད་པ་ཡིན་ན། གང་གིས་དངོས་པོ་རྣམས་དམིགས་པར་འགྱུར་བ། །མངོན་སུམ་དེ་ནི་ཁྱོད་ལ་མེད་པ་ཡིན་ཏེ་དངོས་པོ་ཐམས་ཅད་ཀྱི་ནང་དུ་མངོན་སུམ་གྱི་ཚད་མ་ཡང་འདུ་བའི་ཕྱིར་རོ། །དེ་བཞིན་དུ་རྗེས་སུ་དཔག་པ་དང་ལུང་དང་དཔེས་འཇལ་བ་དང་། །རྗེས་དཔག་དང་ལུང་གིས་བསྒྲུབ་བྱ་དང་། །དཔེས་བསྒྲུབ་པར་བྱ་བའི་དོན་གང་ཡིན་པ་དེ་དག་ཀྱང་། །མངོན་སུམ་གྱིས་ནི་ལན་བཏབ་བོ། ། དེའི་ཕྱིར་དངོས་པོ་རྣམས་དམིགས་པ་མེད་དོ། །ཞེས་དམིགས་པའི་རང་བཞིན་དེ་འགོག་པ་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ་། ༈ །འདི་ལྟར་གཞན་ཡང་སྐྱེ་བོ་ཆོས་ཀྱི་གནས་སྐབས་ལ་མཁས་པ་རྣམས་ཀྱིས། །དགེ་བ་དག་གི་ཆོས་རྣམས་ལ། །དགེ་བའི་རང་བཞིན་ཡིན་པར་ནི། །སེམས་ཤིང་ལྷག་མ་མི་དགེ་བ་དང་ལུང་དུ་མ་བསྟན་པ་ལ་སོགས་པ་རྣམས་ལ་ཡང་དེ་བཞིན་དུ་མཐོང་བས་ཆོས་ཐམས་ཅད་སྟོང་པ་ནི་མ་ཡིན་ནོ། །གཞན་ཡང་གང་དག་ངེས་པར་འབྱིན་པའི་ཆོས་རྣམས་ལ། །ངེས་པར་འབྱིན་པའི་ཆོས་ཀྱི་གནས་སྐབས་ཡིན་པར་གསུངས་པ་དེ་རྣམས། །ངེས་པར་འབྱིན་པའི་རང་བཞིན་ཉིད་དང་། །ངེས་པར་འབྱིན་པའི་རང་བཞིན་མིན་པ་རྣམས་ངེས་པར་འབྱིན་པ་མིན་པ་ལ་སོགས་ཏེ་བྱང་ཆུབ་ཀྱི་ཡན་ལག་དང་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་ལྡན་པ་དང་། བྱང་ཆུབ་ཀྱི་ཡན་ལག་དང་མི་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་མི་ལྡན་པ་དང་། དེ་བཞིན་དུ་བྱང་ཆུབ་ཀྱི་ཕྱོགས་དང་ལྡན་པ་ལ་སོགས་པ་དག་ཀྱང་ཤེས་པར་བྱའོ། །དེའི་ཕྱིར་དེ་ལྟར་རྣམ་པ་དུ་མའི་ཆོས་རྣམས་ཀྱི་རང་བཞིན་མཐོང་བ་དེའི་ཕྱིར་དངོས་པོ་ཐམས་ཅད་ནི་རང་བཞིན་མེད་པ་སྟེ། དེ་བས་ན་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ་། ༈ ། གཞན་ཡང་གལ་ཏེ་ཆོས་རྣམས་རང་བཞིན་མེད་པ་ཡིན་ན། །རང་བཞིན་མེད་པ་ཡིན་ཅེས་བྱ་བ་ཡི། །མིང་ཡང་དེ་བཞིན་དུ་མེད་པར་འགྱུར་ཞིང་། ། དེ་ཅིའི་ཕྱིར་ཞེ་ན་གཞི་མེད་པའི་མིང་ནི་མེད་པའི་ཕྱིར་རོ། ༈ །འོན་ཏེ་གཞི་མེད་པའི་མིང་དུ་གྱུར་ན་མི་རུང་ངོ་སྙམ་ནས་རང་བཞིན་ནི་ཡོད་མོད་ཀྱི། །དེ་ནི་ཆོས་རྣམས་ལ་མེད་དོ་ཞེ་ན། །དེ་ཕྱིར་ཆོས་རྣམས་སྤངས་པ་ཡི། །རང་བཞིན་གང་ཡིན་པ་དེ་བསྟན་པར་རིགས་སོ། ༈ །གཞན་ཡང་གང་གི་ཕྱིར་ཁྱིམ་ན་བུམ་པ་མེད། །ཅེས་བྱ་བའི་འགོག་པ་བུམ་པ་ཡོད་པ་ཉིད་ལ་འགོག་པ། །མཐོང་བ་དེ་ཡི་ཕྱིར་ཁྱོད་ཀྱི་ཡང་ཆོས་རྣམས་ལ་རང་བཞིན་མེད་དོ་ཞེས། །འགོག་པ་འདི་ཡང་རང་བཞིན་ཡོད་པ་ལ་ཡིན་པས་དེ་རང་བཞིན་ཡིན་ནོ། །དེ་ལྟར་འགོག་པ་ཡོད་པ་ཉིད་ཀྱི་ཕྱིར་དངོས་པོ་ཐམས་ཅད་ཀྱི་རང་བཞིན་རབ་ཏུ་གྲུབ་པ་ཡིན་ནོ། ༈ །ཅི་སྟེ་རང་བཞིན་དེ་མེད་པ་ཉིད་ན། །ཁྱོད་ཀྱི་ཚིག་འདིས་དངོས་པོ་ཅི་ཞིག་དགག་པར་བྱེད། །ཚིག་མེད་པར་ཡང་གྲུབ་པས་དེ་མེད་པ་ཡི། །འགོག་པ་རབ་ཏུ་གྲུབ་པ་ཡིན་ནོ། ༈ །གཞན་ཡང་བྱིས་པ་རྣམས་ཀྱིས་སྨིག་རྒྱུ་ལ། །ཇི་ལྟར་ཆུ་ཡིན་ནོ་ཞེས་ལོག་པར་འཛིན་པ་ལྟར། །དེ་བཞིན་དུ་ཁྱོད་ཀྱིས་རང་བཞིན་ཡོད་པ་མིན་པ་ལ། །ལོག་པར་འཛིན་པ་དེ་ཉིད་འགོག་པར་བྱེད་དོ་སྙམ་ན། །དེ་ལྟར་ན་ནི་འཛིན་པ་དང་༡། །གཟུང་༢བ་དང་དེ་ཡི་འཛིན་༣པ་པོ་དང་། ། ལོག་པར་འཛིན་པ་དེ་འགོག་༤ པ་དང་དགག་༥ བྱ་ལོག་པར་འཛིན་པ་དང་འགོག་པ་༦ པོ་དང་བཅས་པ། །དེ་དྲུག་ཡོད་པ་མ་ཡིན་ནམ་དེ་ཡོད་ན་མ་བཀག་པ་ཉིད་ཡིན་པའི་ཕྱིར་དང་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ་། །ཅི་སྟེ་འཛིན་པ་ཡོད་པ་མིན་ཞིང་། །གཟུང་བ་ཡང་མེད་འཛིན་པ་པོ་ཡང་མེད་ན། །འོ་ན་འགོག་པ་དང་དགག་བྱ་དང་། །འགོག་པ་པོ་ཡང་ཡོད་པ་མ་ཡིན་ནོ། །གལ་ཏེ་འགོག་པ་དང་དགག་བྱ་དང་། །འགོག་པ་པོ་ཡང་ཡོད་པ་མིན་ན། །དངོས་པོ་ཀུན་མ་བཀག་པས་ཡོད་པ་དང་དེ་རྣམས་ཀྱི། །རང་བཞིན་ཉིད་ཀྱང་གྲུབ་པ་ཡིན་ནོ། ༈ །གཞན་ཡང་དངོས་པོ་ཐམས་ཅད་རང་བཞིན་མེད་དོ་ཞེས་སྒྲུབ་པའི་ཚེ་ཁྱོད་ལ་གཏན་ཚིགས་མི་འགྲུབ་སྟེ། ། དངོས་པོ་རྣམས་རང་བཞིན་མེད་པའི་ཕྱིར་སྟོང་པ་ཉིད་ཡིན་པས་ཁྱོད་ཀྱི་རྟགས། །གང་ལ་ཡོད་དེ་རང་བཞིན་གྱིས་མ་གྲུབ་པས་ཁྱོད་ཀྱིས་བསྒྲུབ་བྱའི་དོན་དེ་ནི། །གཏན་ཚིགས་མེད་པའི་ཕྱིར་འགྲུབ་པ་མི་འཐད་དོ། །གཞན་ཡང་ཁྱོད་ལ་གཏན་ཚིགས་མེད་པར་ཡང་། ། ཆོས་རྣམས་ཀྱི་རང་བཞིན་བཟློག་པ་གྲུབ་པ་ཡིན་ན། །ང་ལའང་གཏན་ཚིགས་མེད་པར་ནི། ། ཆོས་ཐམས་ཅད་རང་བཞིན་ཡོད་པ་ཉིད་དུ་འགྲུབ་བོ། །ཅི་སྟེ་གཏན་ཚིགས་ཡོད་པར་ཁས་ལེན་ན་ནི་དངོས་པོ་རྣམས། །རང་བཞིན་མེད་ཅེས་བྱ་བ་འདིའང་མི་འཐད་དེ། །སྲིད་པ་འདི་ན་རང་བཞིན་མེད་པ་ཡི། །དངོས་པོ་ནི་འགའ་ཡང་ཡོད་པ་མ་ཡིན་ནོ། ༈ །གང་ལ་རང་བཞིན་ཡོད་པ་མིན་པའི། །འགོག་པ་གལ་ཏེ་སྔ་བར་འགྱུར་ཞིང་། །དགག་བྱ་དེ་ནི་ཕྱིའོ་ཞེས་འདོད་ན་དགག་བྱ་མེད་པས་དེའང་འཐད་པ་མིན་ལ། ། དགག་བྱ་སྔ་ལ་འགོག་པ་ཕྱིས་འབྱུང་ན་དགག་བྱ་གྲུབ་ཟིན་པས་མི་འཐད་པ་དང་གཉི་ག་ཅིག་ཅར་དུ་གྲུབ་ན་འགོག་པ་ནི་དགག་པར་བྱ་བའི་དོན་གྱི་རྒྱུ་མ་ཡིན་ལ། དགག་པར་བྱ་བ་ཡང་འགོག་པའི་རྒྱུ་མ་ཡིན་པས་དེ་ཡང་མི་འཐད་དོ། ༈ །འདི་ལ་བཤད་པ་བྱ་སྟེ། གལ་ཏེ་ངའི་ཚིག་རྒྱུ་འབྱུང་བ་ཆེན་པོ་རྣམས་དང་མཚུངས་པར་ལྡན་པ་དང་ལྡན་པ་མ་ཡིན་པ་རྣམས་དང་རྐྱེན་བྲང་དང་།  ལྐོག་མ་དང་། མཆུ་དང་། ལྕེ་དང་། སོའི་བྲུན་དང་། རྐན་དང་། སྣ་དང་། སྤྱི་བོ་ལ་སོགས་པ་དང་འབད་པ་དག་དང་། ། གཉི་ག་ཚོགས་པ་དང་སོ་སོ་རེ་རེ་དང་དེ་དག་མ་གཏོགས་པ་དག་ལ་ཡང་མེད་པས་རང་བཞིན་མེད་པའོ། །རང་བཞིན་མེད་ན་སྟོང་པ་ཡིན་ནོ་ཞེ་ན་འོ་ན་དངོས་པོ་རྣམས་ཐམས་ཅད་སྟོང་པར་ གྲུབ་སྟེ། །རང་བཞིན་མེད་པ་ཉིད་ཀྱི་ཕྱིར་རོ། ༈ ། གཞན་ཡང་རྟེན་ནས་འབྱུང་བའི་དངོས་པོ་རྣམས་གང་ཅི་ཡོད་པ། །དེ་ནི་སྟོང་པ་ཉིད་ཅེས་བརྗོད་དེ། ། ཅིའི་ཕྱིར་ཞེ་ན་གང་ཞིག་རྟེན་ནས་འབྱུང་བ་དེ། །རང་བཞིན་མེད་པ་ཉིད་ཡིན་ནོ། ། གལ་ཏེ་དངོས་པོ་རྣམས་རང་བཞིན་གྱིས་ཡོད་ན་ནི་རྒྱུ་དང་རྐྱེན་མེད་ཀྱང་ཡོད་པར་འགྱུར་བ་ཞིག་ན་དེ་ལྟར་ཡང་མ་ཡིན་པས་དེའི་ཕྱིར་རང་བཞིན་མེད་པ་ཡིན་ཏེ། དེས་ན་སྟོང་པ་ཉིད་ཡིན་ནོ། ༈ །གཞན་ཡང་སྤྲུལ་པའི་སྐྱེས་བུ་ཡིས་ནི་སྤྲུལ་པ་ཡི་སྐྱེས་བུ་གཞན་དོན་འགའ་ཞིག་གི་ཕྱིར་འོང་བར་བྱེད་པ་ཉིད་འགོག་པ་དང་། །སྒྱུ་མ་ཡི་ནི་སྐྱེས་བུ་ཡིས། །སྒྱུ་མས་ཕྱུང་བའི་སྐྱེས་བུ་གཞན་དོན་འགའ་ཞིག་གི་ཕྱིར་འོང་བ་ལ་འགོག་པར་བྱེད་པ་ལྟར། ། ངའི་ཚིག་གིས་ཆོས་ཐམས་ཅད་རང་བཞིན་མེད་དོ་ཞེས་འགོག་པ་འདི་ཡང་དེ་བཞིན་དུ་འགྱུར་རོ། ༈ །ཡང་ང་ཡི་ཚིག་དེ་ཡང་རྟེན་ཅིང་འབྲེལ་བར་འབྱུང་བ་ཡིན་པའི་ཕྱིར་རང་བཞིན་མེད་པ་ཡིན་པས། །དེ་ཕྱིར་ང་ཡི་ཕྱོགས་ཆོས་ཐམས་ཅད་བདག་མེད་པ་མཉམ་ལ། ། ཚིག་དང་དངོས་པོ་ལྷག་མ་ཐམས་ཅད་ཀྱང་སྟོང་པའི་ཕྱིར་མི་འདྲ་ཉིད་ཀྱང་མེད་པས་ན། །གཏན་ཚིགས་ཀྱི་ཁྱད་པར་ཅིའི་ཕྱིར་བརྗོད་དེ་བརྗོད་པར་མི་བྱའོ། ༈ །ཡང་སྒྲ་མ་འབྱིན་ཞེས་བྱ་བ་བརྗོད་པ་བཞིན་དུ་སྨྲ་ན་དེ་ཡང་མི་འཐད་དོ་ཞེ་ན། །ཁྱོད་ཀྱིས་གང་བརྩམས་པའི་དཔེ་འདི་ངེད་ཀྱི་དཔེ་མིན་ཏེ། །དེ་ནི་སྒྲ་ཡིས་སྒྲ་འབྱུང་བར་འགྱུར་བ་རྣམས་བཟློག་པར་བྱེད་ལ། །འདིར་ནི་དེ་ལྟར་མ་ཡིན་ནོ། ། ངེད་ཀྱིས་ནི་དངོས་པོ་ཐམས་ཅད་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ་ཞེས་འཆད་དོ། །ཅིའི་ཕྱིར་ཞེ་ན་སྒྲ་མ་འབྱིན་པའི་དཔེ་ལྟར་གལ་ཏེ་རང་བཞིན་མེད་པ་ཉིད་ཀྱིས། །ཅི་སྟེ་རང་བཞིན་མེད་པ་ཉིད་བཟློག་པར་འདོད་ན། །དེའི་ཕྱིར་རང་བཞིན་མེད་པ་ཉིད་ལོག་ན། །རང་བཞིན་ཉིད་དུ་རབ་ ཏུ་འགྲུབ་པར་འགྱུར། ། འོ་ན་ཇི་ལྟར་ཡིན་ཞེ་ན། འདིར་ནི་ཚིག་རང་བཞིན་མེད་པ་ཉིད་ཀྱིས་དངོས་པོ་རྣམས་ཀྱི་རང་བཞིན་འགོག་པར་བྱེད་དོ། ༈ །ཡང་ན་ཇི་ལྟར་སྐྱེས་བུ་ཁ་ཅིག་སྤྲུལ་པ་ཡི། །བུད་མེད་ལ་ནི་བུད་མེད་དེ་རང་བཞིན་གྱིས་གྲུབ་པ་ཉིད་དོ་སྙམ་དུ། །ལོག་པར་འཛིན་པ་འབྱུང་བ་ལ་དེ་བཞིན་གཤེགས་པ་ལ་སོགས་པའི་སྤྲུལ་པ་ཡིས། ། ལོག་པར་འཛིན་པ་དེ་འགོག་པར་བྱེད་པ་བཞིན་བདག་གིས་འགོག་པ་དེ་ནི་དེ་ལྟར་ཡིན་ཏེ་ཚིག་སྟོང་པ་སྤྲུལ་པ་ལྟ་བུས་དངོས་པོ་ཐམས་ཅད་རང་བཞིན་མེད་པ་སྤྲུལ་པའི་བུད་མེད་དང་འདྲ་བ་དག་ལ་རང་བཞིན་ཡོད་པར་འཛིན་པ་གང་ཡིན་པ་དེ་ཟློག་པར་བྱེད་དོ། ༈ །ཡང་ན་སྒྲ་མ་འབྱིན་ཅེས་བྱ་བ་ལྟ་བུའོ་ཞེས་པའི་རྟགས་འདི་བསྒྲུབ་བྱ་དང་། །མཚུངས་ཏེ་གང་ཕྱིར་སྒྲ་དེ་ཡང་རྟེན་ཅིང་འབྲེལ་བར་འབྱུང་བ་ཡིན་པའི་ཕྱིར་རང་བཞིན་ཡོད་པ་མིན་ནོ། །ཐ་སྙད་ཀྱི་བདེན་པ་ཁས་ནི་མ་བླངས་པར་དངོས་པོ་ཐམས་ཅད་སྟོང་པའོ་ཞེས། །ངེད་ཅག་འཆད་པར་མི་བྱེད་དོ། ༈ ། ཡང་གལ་ཏེ་ངས་དམ་བཅས་པ་འགའ་ཞིག་ཡོད་ན། །དེས་ན་ང་ལ་ཁས་བླངས་པ་སྔོན་དུ་སོང་བའི་ སྐྱོན་དེ་ཡོད་པ་ཞིག་ན། །ང་ལ་དམ་བཅའ་འགའ་ཡང་མེད་པས་ན། །ང་ལ་དམ་བཅས་པ་དང་དེའི་མཚན་ཉིད་དེ་ལས་བྱུང་བའི་སྐྱོན་ཡང་མེད་པ་ཁོ་ན་ཡིན་ནོ། ༈ །ཡང་གལ་ཏེ་ངས་མངོན་སུམ་ལ་སོགས་པའི། ། ཚད་མ་བཞི་ལས་གང་ཡང་རུང་བའི་དོན་གྱིས་ཡུལ་འགའ་ཞིག་དམིགས་ན་ནི། །བསྒྲུབ་པའམ་བཟློག་པར་བྱ་ན་ངས་བསྒྲུབ་པའམ་བཟློག་པ་དེ། ། གང་ཡང་བྱས་པ་མེད་པའི་ཕྱིར་ང་ལ་ཀླན་ཀ་མེད་པ་ཉིད་དོ། ༈ །གཞན་ཡང་གལ་ཏེ་ཁྱོད་ཀྱིས་དོན་དེ་རྣམས། །ཚད་མ་ཉིད་ཀྱིས་རབ་ ཏུ་བསྒྲུབས་པར་སེམས་ན། །ཁྱོད་ཀྱིས་ཚད་མ་བཞི་པོ་དེ་རྣམས་ཀྱང་། །ཇི་ལྟར་རབ་ཏུ་འགྲུབ་པ་ཡིན་པར་ སྨོས་ཤིག ༈ །གལ་ཏེ་གཞལ་བྱ་ནི་ཚད་མས་གྲུབ་ལ་ཚད་མ་ནི་ཚད་མ་གཞན་རྣམས་ཀྱིས། །གྲུབ་བོ་སྙམ་ན་དེ་ལྟར་ན་ཡང་ཐུག་པ་མེད་པར་འགྱུར་རོ། །དེ་ལ་ཐུག་པ་མེད་པར་གྱུར་ན་ཉེས་པ་ཅི་ཡོད་ཅེ་ན། བཤད་པ་དེ་ཡང་ཚད་མ་ནི་གཞན་རྣམས་ཀྱིས་འགྲུབ་ཅིང་། དེ་ཡང་ཚད་མ་གཞན་གྱིས་ཡིན་པས་དང་པོ་འགྲུབ་པ་མིན་ལ། ། དེ་མེད་པས་བར་མ་ཡང་འགྲུབ་པ་མིན་ཞིང་ཐ་མའང་འགྲུབ་པ་མིན་ནོ། ༈ །འོན་ཏེ་ཚད་མ་གཞན་མེད་པར་ཡང་། ། ཚད་མ་དེ་རྣམས་གྲུབ་པ་ཡིན་ན་ཚད་མ་རྣམས་ཀྱིས་དོན་རྣམས་འགྲུབ་བོ་ཞེས་སྨྲ་བ་དེ་ཉམས་པ་ཡིན་ལ། །དོན་ཁ་ཅིག་ནི་ཚད་མ་རྣམས་ཀྱིས་འགྲུབ་ཅིང་ཁ་ཅིག་ནི་དེ་ལྟར་མ་ཡིན་ཞེས་མི་འདྲ་བ་ཉིད་དེ་ཁྱོད་ཀྱི་འདོད་པ་དེ་ཡིན་ན། །གཏན་ཚིགས་ཀྱི་ཁྱད་པར་དག་ཀྱང་སྨྲ་བར་གྱིས། ༈ ། སྨྲས་པ་ཇི་ལྟར་མེ་ཡིས་གཞན་གྱི་བདག་ཉིད། །གསལ་བར་བྱེད་པ་དེ་བཞིན་དུ། །རང་གི་བདག་ཉིད་ ཀྱང་གསལ་བ་ལྟར། །དེ་བཞིན་དུ་ཚད་མ་རྣམས་ཀྱང་ནི། །རང་གི་བདག་ཉིད་དང་གཞན་གྱི་བདག་ཉིད་རབ་ཏུ་སྒྲུབ་པར་འདོད་ཅེ་ན། ༈ ། བཤད་པ་སྨྲས་པ་དེ་ནི་མི་མཐུན་ཏེ། །མུན་ཁང་ནང་གི་བུམ་པ་མི་དམིགས་པ་མེས་གསལ་བར་བྱེད་པ་བཞིན། ། མེ་དེ་ལ་རང་ཉིད་ཀྱིས་མ་གསལ་བའི་སྔ་རོལ་དུ་མུན་ཁང་ན་མི་དམིགས་པ་ཞིག་ཡོད་པ་མ་མཐོང་བས། །མེ་ནི་རང་ཉིད་གསལ་བྱེད་དུ་གྲུབ་པ་མིན་ནོ། ༈ །གཞན་ཡང་གལ་ཏེ་ཁྱོད་ཀྱི་ཚིག་གིས་བརྗོད་པ་བཞིན་དུ་ནི། །མེ་ཡིས་རང་གི་བདག་ཉིད་གསལ་བར་བྱེད་ན། །འོ་ན་མེ་ཡིས་གཞན་གྱི་བདག་ཉིད་སྲེག་པར་བྱེད་པ་བཞིན་དུ། །རང་ཉིད་ཀྱི་བདག་ཉིད་ལ་སྲེག་པའང་བྱེད་པར་འགྱུར་རོ། །གཞན་ཡང་གལ་ཏེ་ཁྱོད་ཀྱི་ཚིག་གིས་སྨྲས་པ་བཞིན་དུ་ནི། །མེ་ཡིས་རང་གཞན་གཉི་ག་གསལ་བར་བྱེད་ན། །མེ་ཇི་ལྟ་བ་བཞིན་དུ་ནི་མུན་པ་ཡང་། །རང་དང་གཞན་གྱི་བདག་ཉིད་ལ་སྒྲིབ་པར་འགྱུར་བ་ཞིག་ན། །དེ་ནི་དེ་ལྟར་ཡང་མ་ཡིན་པས་དེ་ལ་མེ་ནི་རང་དང་གཞན་གྱི་བདག་ཉིད་གཉིས་ཀ་གསལ་བར་བྱེད་པ་ཡིན་ནོ་ཞེས་གང་སྨྲས་པ་དེ་རུང་བ་མ་ཡིན་ནོ། །འབར་བྱེད་རང་གི་ངོ་བོ་དང་ནི་གང་གཞི་གཞན་ན་ཡང་། མེ་འདུག་པ་ན་མུན་པ་མེད་དོ། །གསལ་བྱེད་དེ་ནི་མུན་པ་སེལ་བས་བརྗོད་པ་ཡིན་ན། ། དེ་ལྟར་མུན་པ་མེད་པས་ཇི་ལྟར་ན་རང་དང་གཞན་གྱིས་བདག་ཉིད་གཉིས་ཀ་གསལ་བར་བྱེད་པ་ཡིན། ། འོ་ན་གང་གི་ཕྱིར་མེ་ལ་ཡང་མུན་པ་མེད། གང་ན་ཡོད་པ་དེ་ན་ཡང་མུན་པ་མེད་པར་ཉིད་ཀྱི་ཕྱིར་མེ་ནི་རང་དང་གཞན་གྱི་བདག་ཉིད་གཉིས་ཀ་གསལ་བར་བྱེད་པ་མ་ཡིན་ཅིང་། མེ་འབྱུང་བ་ཁོ་ནས་གཉི་ག་གསལ་བར་བྱེད་པ་ཡིན་ནོ་ཞེ་ན། མེ་འབྱུང་བ་ཉིད་ན་རང་གཞན་གཉི་ག་གསལ་བར་བྱེད་པ་དེ་ནི། །ཡང་དག་པ་མིན་པར་སྨྲ་བ་ཁོ་ན་སྟེ། །མེ་འབྱུང་བ་ཉིད་ནི་མུན་པ་དང་། །ཕྲད་པ་མེད་པ་ཁོ་ན་ཡིན་པས་མ་ཕྲད་པས་ན་དེ་སེལ་བར་ཡང་མི་བྱེད་དོ། །ཡང་ན་མེ་དང་མུན་པ་མ་ཕྲད་ཀྱང་། །མུན་པ་སེལ་བར་བྱེད་པར་འདོད་ན་ནི། །འདི་ན་ཡོད་པའི་མེ་གང་ཡིན་པས་དེས། །འཇིག་རྟེན་ཀུན་གྱི་མུན་པ་རྣམས་དུས་གཅིག་ལ་སེལ་བར་འགྱུར་རོ། །ཡང་གལ་ཏེ་མེ་བཞིན་དུ་རང་ལས་ཚད་མ་གྲུབ་པར་འདོད་ན། །གཞལ་བར་བྱ་བའི་དོན་རྣམས་ལ་མ་ལྟོས་པར། །ཁྱོད་ཀྱི་ཚད་མ་རྣམས་རབ་ཏུ་གྲུབ་པར་འགྱུར་ཏེ་ཅིའི་ཕྱིར་ཞེ་ན་འདི། །རང་ལས་གྲུབ་པས་གཞན་ལ་བལྟོ